KOMMISSIONENS GENNEMFØRELSESAFGØRELSE
af 27. juni 2012
om EU-tilskud til Belgien, Tyskland, Spanien, Frankrig, Italien, Nederlandene og Det Forenede Kongerige for undersøgelser vedrørende Schmallenbergvirus
(meddelt under nummer C(2012) 4203)
(Kun den engelske, franske, italienske, nederlandske, spanske og tyske udgave er autentiske)
(2012/349/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 23, og
ud fra følgende betragtninger:
(1)
I henhold til artikel 75 i finansforordningen og artikel 90, stk. 1, i gennemførelsesbestemmelserne til finansforordningen skal der forud for indgåelsen af en forpligtelse til at afholde en udgift over Den Europæiske Unions budget foreligge en finansieringsafgørelse, som fastslår de vigtigste elementer i en foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
(2)
Schmallenbergvirus er et nyt smitsomt patogen hos drøvtyggere, som formentligt tilhører Simbu-serogruppen af Bunyaviridae-familien, Orthobunyavirus-slægten. Der findes kun ganske få oplysninger om dette nye patogen, og de fleste antagelser er ekstrapoleret fra videnskabelige oplysninger om andre vira af Simbu-serogruppen.
(3)
Der er i Unionen kun blevet isoleret noget virus fra slægten Orthobunyavirus (Tahyna-virus fra California-serogruppen), men aldrig fra Simbu-serogruppen. Schmallenberg-virus blev først påvist i november 2011 i Tyskland i prøver, der blev indsamlet fra syge dyr i sommeren og efteråret 2011. I december 2011 blev der rapporteret om medfødte misdannelser hos nyfødte lam i Nederlandene, som kædes sammen med forekomsten af virusset. Derefter er der indtil marts 2012 blevet rapporteret om dødfødsler og medfødte misdannelser i Belgien, Tyskland, Det Forenede Kongerige, Frankrig, Luxembourg, Italien og Spanien. Forekomst af Schmallenbergvirus blev bekræftet ved polymerasekædereaktionstest (PCR).
(4)
Da det er første gang, at dette virus isoleres i Unionen, er der ingen harmoniserede regler om anmeldelse eller bekæmpelse af Schmallenbergvirus.
(5)
Der findes ingen effektive diagnostiske redskaber til vurdering af Schmallenbergvirussets faktiske spredning og dets indvirkning på dyresundheden.
(6)
Adskillige handelspartnere har truffet midlertidige beskyttelsesforanstaltninger, herunder handelsrestriktioner, og anmodet om supplerende garantier med hensyn til visse varer, idet de vil afvente yderligere videnskabelig viden, før de genoptager handelen.
(7)
Den 23. januar 2012 anmodede Rådet (landbrug) Kommissionen om at træffe foranstaltninger med hensyn til denne nye sygdom.
(8)
På et møde den 14. februar 2012 fastlagde Kommissionen i tæt samarbejde med medlemsstaterne de prioriteter og områder, hvor der bør tilvejebringes yderligere oplysninger, før det overvejes at udarbejde veterinærbestemmelser til håndtering af denne nye infektion. Det drejer sig navnlig om mekanismen bag sygdommens opståen (patogenese), epidemiologi, navnlig med fokus på overførselsveje, værtsspektrum, vektorers og reservoirers rolle samt bekræftelse af denne virus' ikke-zoonotiske potentiale og metoder til diagnosticering af sygdommen i prøver udtaget fra dyr og validering heraf.
(9)
Belgien, Tyskland, Spanien, Frankrig, Italien, Nederlandene og Det Forenede Kongerige har udarbejdet videnskabelige undersøgelser med det formål af opnå mere viden om Schmallenbergvirus på de områder, der er nævnt ovenfor, og sendte dem den 5. marts 2012 til Kommissionen med en anmodning om finansiel støtte fra EU.
(10)
Nogle af de videnskabelige undersøgelser er blevet forelagt af flere medlemsstater i form af et konsortium; i disse tilfælde og af klarhedshensyn er en af partnerne blevet udpeget som koordinator for konsortiet med ansvar for kommunikation med Kommissionen og fremsendelse af tekniske rapporter.
(11)
I henhold til artikel 22 i beslutning 2009/470/EF kan Unionen iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udarbejde EU-veterinærbestemmelser og for at udvikle undervisning og uddannelse på veterinærområdet.
(12)
Der bør ydes tilskud til undersøgelser vedrørende Schmallenbergvirus, som gennemføres af Belgien, Tyskland, Spanien, Frankrig, Italien, Nederlandene og Det Forenede Kongerige, da resultaterne kan give ny viden om de emner, der er nævnt ovenfor.
(13)
Kommissionen har evalueret alle forslagene og udvalgt dem, der stemte overens med de aftalte prioriteter. I betragtning af de ressourcer, der er nødvendige for at udarbejde undersøgelserne, og behovet for hurtigst muligt at starte aktiviteterne, således at der kan opnås resultater, bør der ydes tilskud til undersøgelserne fra den 1. april 2012.
(14)
Ifølge Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (2) skal veterinærforanstaltninger finansieres via den Europæiske Garantifond for Landbruget. Finanskontrollen af foranstaltningerne foretages i henhold til samme forordnings artikel 9, 36 og 37.
(15)
For at tilskuddet kan udbetales, kræves det, at de planlagte undersøgelser reelt er blevet gennemført, og at myndighederne indgiver alle de nødvendige oplysninger til Kommissionen.
(16)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
1. Der ydes EU-tilskud til Belgien, Tyskland, Spanien, Frankrig, Italien, Nederlandene og Det Forenede Kongerige for landenes videnskabelige undersøgelser vedrørende Schmallenbergvirus, jf. oversigten i bilag I. Denne afgørelse er en finansieringsafgørelse som omhandlet i artikel 75 i finansforordningen.
2. EU-tilskuddet:
a)
fastsættes til 50 % af hver enkelt af de i stk. 1 nævnte medlemsstaters støtteberettigede udgifter til de undersøgelser, der er anført i bilag I, og i overensstemmelse med de budgetter, der er anført i bilag II, for perioden 1. april 2012 til 31. december 2013
b)
må ikke overstige:
i)
438 615 EUR til Belgien
ii)
595 883 EUR til Tyskland
iii)
146 590 EUR til Spanien
iv)
589 380 EUR til Frankrig
v)
124 120 EUR til Italien
vi)
639 342 EUR til Nederlandene
vii)
371 811 EUR til Det Forenede Kongerige.
c)
Belgien, Tyskland, Spanien, Frankrig, Italien, Nederlandene og Det Forenede Kongerige, og i de tilfælde, hvor de videnskabelige undersøgelser gennemføres af mere end én medlemsstat, den koordinerende medlemsstat som anført i bilag I, indsender til Kommissionen:
-
senest den 31. marts 2013 en foreløbig teknisk rapport for hvert projekt
-
senest den 31. marts 2014 en endelig teknisk rapport for hvert projekt.
d)
Belgien, Tyskland, Spanien, Frankrig, Italien, Nederlandene og Det Forenede Kongerige indsender til Kommissionen:
-
senest den 31. marts 2014 en papirudgave og en elektronisk udgave af deres finansielle regnskab, der er udarbejdet i overensstemmelse med bilag IV. Bilagene til dokumentation for alle de udgifter, der fremgår af tilskudsansøgningen, sendes til Kommissionen, hvis denne anmoder herom.
e)
Resultaterne af undersøgelserne stilles til rådighed for Kommissionen, alle medlemsstaterne og Den Europæiske Fødevaresikkerhedsautoritet og fremlægges for Den Stående Komité for Fødevarekæden og Dyresundhed.
Artikel 2
1. Det samlede tilskud, der ved denne afgørelse tillades ydet til udgifter i forbindelse med arbejdet omhandlet i artikel 1, stk. 1, må højst udgøre 2 905 741 EUR, der finansieres over følgende budgetpost i Den Europæiske Unions almindelige budget for 2012:
-
Budgetpost 17 04 02 01.
2. Der kan ydes tilskud til dækning af udgifter vedrørende personale, der specifikt beskæftiger sig med projekterne, hjælpematerialer, dyreundersøgelser, rejseudgifter i forbindelse med møder og generalomkostninger, inden for de grænser, der er fastsat i artikel 1, og i overensstemmelse med de regler for støtteberettigelse, der er fastsat i bilag III.
3. EU-tilskuddet udbetales efter fremlæggelse af de(n) i artikel 1, stk. 2, litra c) og d), omhandlede rapporter og dokumentation.
Artikel 3
Denne afgørelse er rettet til Kongeriget Belgien, Forbundsrepublikken Tyskland, Kongeriget Spanien, Den Franske Republik, Den Italienske Republik, Kongeriget Nederlandene og Det Forenede Kongerige Storbritannien og Nordirland.
Udfærdiget i Bruxelles, den 27. juni 2012.